โกโม 1907

โกโม 1907 โดยทั่วไปเรียกว่า โกโม เป็นสโมสรฟุตบอลอิตาลีที่ตั้งอยู่ในเมืองโกโม แคว้นลอมบาร์เดีย ประเทศอิตาลี ปัจจุบันสโมสรลงเล่นในเซเรียอา ซึ่งเป็นฟุตบอลลีกสูงสุดของอิตาลี สโมสรก่อตั้งขึ้นในปี 1907 และสีประจำทีมคือสีน้ำเงินเข้ม
โกโมอยู่ในเซเรียอา ฤดูกาล 2002–03; ตามมาด้วยการตกชั้น 3 ฤดูกาลติดต่อกันซึ่งปิดท้ายด้วยการตกชั้นสู่เซเรียซี 2 เมื่อจบฤดูกาล 2004–05 หลังจากแพ้ในรอบเพลย์ออฟ (รวมผล 2 นัด 1–2) ต่อ โนวารา เนื่องจากปัญหาทางการเงิน พวกเขาจึงถูกประกาศให้ล้มละลายและถูกขับออกจากการมีส่วนร่วมในฟุตบอลอิตาลี พวกเขาได้รับการยอมรับให้เข้าสู่เซเรียดีซึ่งเป็นลีกสูงสุดของฟุตบอลกึ่งอาชีพในอิตาลีทันที พวกเขาใช้เวลา 3 ฤดูกาลก่อนที่จะได้รับการเลื่อนชั้นกลับสู่เซเรียซี 2 ในฤดูกาล 2007–08 สโมสรล้มละลายอีกครั้งในปี 2016 ต่อมาได้มีการก่อตั้งสโมสรขึ้นอีกครั้งในปี 2017 และเข้าสู่เซเรียดีในฤดูกาล 2017–18
ประวัติศาสตร์สโมสร.
เอฟซี โกโม / โกโม 1907.
เนื่องจากปัญหาทางการเงินเกิดขึ้นอีกครั้งในฤดูกาล 2016–17 ส่งผลให้สโมสรต้องถูกประกาศให้เลิกกิจการและนำออกประมูล ในการประมูลครั้งที่ 4 ทรัพย์สินของสโมสรถูกซื้อโดย Akosua Puni Essien ภรรยาของมิคาเอล เอสเซียง นักฟุตบอลระดับตำนานของกานา ซึ่งเป็นนักธุรกิจหญิงชาวต่างชาติคนแรกในวงการฟุตบอลอิตาลี (ผ่านทางบริษัท F.C. Como S.r.l. ของเธอ)
อย่างไรก็ตาม สหพันธ์ฟุตบอลอิตาลีปฏิเสธการสมัครเข้าร่วมเซเรียซีฤดูกาล 2017–18 ของ เอฟซี โกโม เนื่องจากสโมสรไม่ปฏิบัติตามเกณฑ์ทั้งหมดในมาตรา 52 ของ N.O.I.F. เมื่อเริ่มฤดูกาล อีกบริษัทหนึ่งคือ Como 1907 S.r.l. ได้รับการคัดเลือกเข้าสู่เซเรียดีฤดูกาล 2017–18 แทน
หลังจากคว้าแชมป์กลุ่มบีในเซเรีย ดี โกโมก็กลับมาสู่ระบบฟุตบอลอาชีพในปี 2019
ตั้งแต่ปี 2019 สโมสรมีเจ้าของคือบริษัท Djarum Group ของอินโดนีเซีย ซึ่งนำโดย Michael Hartono และ Robert Budi Hartono ผ่านบริษัท Sent Entertainment บริษัทสื่อบันเทิงของอังกฤษที่ Djarum เป็นเจ้าของและได้รับการสนับสนุนจาก Mola ซึ่งเป็นบริษัทในเครือของ Djarum ตั้งแต่ปี 2021 เดนนิส ไวส์ อดีตผู้เล่นวิมเบิลดัน, เชลซี, เลสเตอร์ซิตี, มิลวอลล์ และเซาแทมป์ตัน ได้รับการแต่งตั้งให้เป็นประธานเจ้าหน้าที่บริหารของสโมสร ต่อมาในวันที่ 1 สิงหาคม 2022 แซ็สก์ ฟาบรากัส อดีตกองกลางทีมชาติสเปนซึ่งอำลาทีมอาแอ็ส มอนาโกหลังสัญญาหมดลงตัดสินใจเซ็นสัญญา 2 ปีกับโกโมแบบไม่มีค่าตัวพร้อมทั้งซื้อหุ้นของสโมสรทำให้เขากลายเป็นเจ้าของร่วมของสโมสร
เมื่อวันที่ 29 สิงหาคม 2022 ตีแยรี อ็องรี ตำนานกองหน้าทีมชาติฝรั่งเศสของอาร์เซนอลและบาร์เซโลนา ตัดสินใจซื้อหุ้นสโมสรโกโม ทำให้เขากลายเป็นเจ้าของร่วมของสโมสรร่วมกับฟาบรากัส จากนั้นในวันที่ 1 กรกฎาคม 2023 ฟาบรากัสได้โพสต์ข้อความประกาศแขวนสตั๊ดในวัย 36 ปี ก่อนที่จะผันตัวไปทำงานเป็นโค้ชให้กับทีมบีและทีมเยาวชนของโกโม
ในวันจันทร์ที่ 13 พฤศจิกายน 2023 โกโมได้ปลด โมเรโน่ ลองโก ออกจากตำแหน่งผู้จัดการทีมแล้ว แม้ว่าเขาจะพาโกโมคว้าชัยเหนืออัสโคลีเมื่อวันเสาร์ที่ 11 พฤศจิกายน หลังจากนั้นสโมสรก็ได้แต่งตั้งฟาบรากัสเป็นผู้จัดการทีมชั่วคราว
ในวันที่ 10 พฤษภาคม 2024 สโมสรฟุตบอลโคโมได้สร้างประวัติศาสตร์หน้าใหม่ด้วยการคว้าตั๋วเลื่อนชั้นสู่เซเรียอา อิตาลี หลังจากจบฤดูกาล 2023–2024 ในอันดับที่สองของตารางคะแนนเซเรียบี เป็นการกลับมาสู่ลีกสูงสุดของอิตาลีในรอบ 21 ปี ในฤดูกาล 2024–25 สโมสรโกโมยังไม่แน่ใจว่าจะสามารถใช้สนามกีฬาจูเซ็ปเป ซินิกาญาเป็นสนามเหย้าได้หรือไม่ เนื่องจากสนามแห่งนี้ยังไม่ผ่านเกณฑ์มาตรฐานที่กฎหมายกำหนดสำหรับการแข่งขันในเซเรียอา ทำให้เกิดความไม่แน่นอนเกี่ยวกับสถานที่ในการแข่งขันของสโมสรในฤดูกาลหน้า
 "ณ วันที่ 10 สิงหาคม 2024"
ผู้เล่น.
ทีมชุดปัจจุบัน.
<templatestyles src="Template:Football squad player/styles.css" />